Goeie nuus: Gemeenskap help verdagtes vastrek ná plaasaanval‘n Foto van die toneel waar die verdagtes in hegtenis geneem is. Foto: Vrede Rekord/Memel Rekord Konst. Peter Kareli, woordvoerder van die polisie, het gesê Jacob en Bessie Maritz het omstreeks 11:30 Sondag op hul plaas aangekom nadat hulle by die kerk was. Vier gewapende mans het die egpaar ingewag. Die verdagtes het hulle vasgebind voordat hulle met vuurwapens, juweliersware en ŉ skootrekenaar in die egpaar se Toyota Hilux-bakkie gevlug het. Die Maritz-egpaar kon daarin slaag om hulself te bevry en hulp te ontbied. Hulle is ongedeerd. Volgens Kareli het die boere in die omgewing en die polisie die verdagtes agternagesit. Die verdagtes het naby die R34 stilgehou en een van hulle het glo te voet gevlug. Die ander drie verdagtes het intussen saam met nog ŉ ander verdagte in ŉ Toyota Yaris gevlug wat glo vir hulle gewag het. Polisiebeamptes het op die verdagtes geskiet en een verdagte is in die been getref. Die ander drie verdagtes is in hegtenis geneem. Kareli het gesê al vier verdagtes, tussen 24 en 61 jaar oud, sal binnekort in die hof verskyn. Hy het gesê van die gesteelde goedere is teruggevind. Die polisie soek intussen na ‘n vyfde verdagte. vir nog foto’s besoek gerus Vrede Rekord se Facebook-blad.